|  |
| --- |
| Viite: Laki vesienhoidon ja merenhoidon järjestämisestä (1299/2004) ja valtioneuvoston asetus merenhoidon järjestämisestä (980/2011). |

**KUULUTUS**

**Suomen meriympäristön tila 2024 kuuleminen**

**Tausta**

Merenhoidon suunnittelua ohjaavat Suomessa laki vesienhoidon ja merenhoidon järjestämisestä (1299/2004) sekä valtioneuvoston asetus merenhoidon järjestämisestä (980/2011), joilla on toimeenpantu Euroopan unionin meristrategiapuitedirektiivi (2008/56/EY). Merenhoidosta vastaa ympäristöministeriö yhteistyössä Varsinais-Suomen ELY-keskuksen ja Suomen ympäristökeskuksen kanssa. Merenhoidon tavoitteena on meriympäristön hyvä tila rantaviivasta talousvyöhykkeen ulkorajalle saakka. Suomen merenhoitosuunnitelma päivitetään kolmessa vaiheessa kuuden vuoden välein. Nyt kuultavana oleva merenhoitosuunnitelman ensimmäinen osa **Suomen meriympäristön tila 2024** päivitetään vuonna 2024. Toinen osa **Suomen merenhoitosuunnitelman seurantaohjelma vuosille** **2026–2032** päivitetään vuonna 2026 ja suunnitelman kolmas osa, **Suomen merenhoitosuunnitelman toimenpideohjelma vuosille 2028–2033**, päivitetään vuonna 2027. Tarkistettu merenhoitosuunnitelma viedään kokonaisuudessaan valtioneuvostolle hyväksyttäväksi vuoden 2027 lopussa.

**Asiakirjat ja niiden nähtävillä olo**

Kuultavana oleva aineisto on **Suomen meriympäristön tila 2024**, joka muodostaa merenhoitosuunnitelman ensimmäisen osan*.* Lisäksi tila-arviota taustoittavat asiakirjat Hyvän meriympäristön tilan määritelmät 2024 sekä Merenhoidon ympäristötavoitteiden tarkistaminen 2024. Ne eivät ole varsinaista kuulemisaineistoa, mutta myös niistä voi antaa palautetta. Lisäksi tausta-aineistona on Itämeren suojelukomission (HELCOM) koko Itämeren tilaa käsittelevä englanninkielinen raportti State of the Baltic Sea 2023.

Kuultavana oleva aineisto tausta-asiakirjoineen on luettavissa verkkosivustolla osoitteessa <http://www.ymparisto.fi/vaikutavesiin/merenhoito>, jossa ovat myös ohjeet palautteen antamiseksi.

**Palautteen antaminen**

Kaikilla on mahdollisuus esittää mielipiteensä kuultavana olevasta aineistosta **15.3.2024 klo 16.00 mennessä** ensisijaisesti [lausuntopalvelu.fi](https://www.lausuntopalvelu.fi/FI)-verkkopalvelun kautta otsikolla **Suomen meriympäristön tila 2024**tai toimittamalla palaute sähköisesti tai kirjallisesti Varsinais-Suomen ELY-keskukseen. **Sähköpostiosoite:** kirjaamo.varsinais-suomi@ely-keskus.fi, **postiosoite:** Varsinais-Suomen elinkeino-, liikenne- ja ympäristökeskus, PL 236, 20101 Turku, **käyntiosoite**: Itsenäisyydenaukio 2, 20800 Turku.

Voitte antaa palautetta myös siitä, onko **Suomen meriympäristön tila 2024** riittävä viranomaisten suunnitelmien ja ohjelmien ympäristövaikutusten arvioinnista annetun lain (200/2005) mukaisen ympäristöarvioinnin kannalta. Ympäristöarviointi eli SOVA-arviointi tulee huomioimaan myös merenhoitosuunnitelman seurantaohjelman ja toimenpideohjelman kuulemisten yhteydessä annettavan palautteen. Ympäristöarviointi viimeistellään, kun koko merenhoitosuunnitelma on valmis vuonna 2027.

**Lisätietoja** Varsinais-Suomen ELY-keskuksessa antavat:

Janne Suomela p. 0295 022 947 janne.suomela(at)ely-keskus.fi

Pekka Paavilainen p. 0295 022 921 pekka.paavilainen(at)ely-keskus.fi

Turussa 15. päivänä joulukuuta 2023

Varsinais-Suomen ELY-keskus